P. Frešo, poslanec: (2007-03-21):
To, čo máme v Bratislave, je, že máme taký zvyk, že sa v tom komunále trochu rešpektujeme medzi mestom a mestskými časťami. A v rámci tohto rešpektovania vieme o tom, že primátor chce predložiť zákon, zákon je vo vysokom štádiu rozpracovania a nehľadá nejaké cesty, ktorými by to obišiel, ale komunikuje so starostami a snaží sa dôjsť k takej novele, ktorá by bola konsenzuálna. Samozrejme, nehovorím o tomto prípade novely, ktorý máme na stole. Nie je konsenzuálna. A naopak, došlo k inému konsenzu. A ten konsenzus je, že primátor aj zástupca istého výboru všetkých starostov, mimochodom, tiež váš nominant, sú proti, proti teraz predloženej novele. Čiže moja otázka je, kto vlastne zo samosprávy v Bratislave tento návrh podporuje, okrem teda mnou zmieneného neúspešného kandidáta, na plagáty ktorého, občas keď som chodil so psom, som sa pozeral, ako vyzerá. Pýtam sa, kto to podporuje a prečo vlastne ideme proti vôli komunálnych politikov v Bratislave, prečo ideme proti vôli, keď oni sa snažia konsenzom dôjsť k niečomu, čo by bolo pre všetkých obyvateľov správne. Zaznela tu reč, že robíme to v prospech občanov. No ja si myslím, že v prospech občanov by možno nebolo od veci nenavrhovať zákon, ale naozaj spomínaného politika poslať na to školenie cez ten jeden most, máme tam dokonca nejaký nový, taký celkom vysvietený, aby sa skutočne naučil, ako sa pracuje s miestnym zastupiteľstvom. Ja sám som sa bol pozrieť na to, akým spôsobom to vedie. A skutočne odporúčam aj ostatným kolegom, poslancom Národnej rady, aby si pozreli, v koho prospech vlastne dnes predkladajú návrh novely tohto zákona. Myslím si, že to nie je správne, keď to nepriznáme. Myslím si, že je nesprávne, keď sa tvárime, že naozaj naprávame nejaký právny stav. Myslím si, že nie je správne, keď sa voči ľuďom tvárime, že táto vec je super dôležitá a treba sa jej teraz venovať. Bolo by férové, keby ste priznali, naozaj máme medzi sebou takého človeka, ktorý si nevie dať rady, nie je komunikatívny, vyhral, ale nevie, ako na to, zrazu upadol do kopy problémov, nevie si poradiť s miestnym zastupiteľstvom, a preto mu musíme rýchlo, rýchlo pomáhať, aby sme mu aspoň umožnili akých takých ľudí okolo seba dostať s tým, že snáď keď budú mať tú správnu legitimáciu po celom úrade, tak už to bude možno trochu lepšie, minimálne to nebude také krikľavé a občanom to nebude klať oči. Jedinej veci, ktorej sa tento spomínaný kvázi politik venuje, je, že do médií tieto svoje problémy neustále zverejňuje. A teraz najnovšie to zdá sa, že bude aj v celoštátnych médiách, keďže tu máme návrh zákona, ktorý má riešiť jeho osobný problém. Ešte by som k tomu povedal, čo pani prof. Tóthová hovorila, že prečo sa vlastne nechce ujednotiť alebo neujednotí primátor so starostami a že to príliš dlho trvá. Možno to dlho trvá, ale možno, že to nikoho tak veľmi netrápi, ako hovorili moji predrečníci. Ale v jednej veci sa ujednotili, až na dve výnimky, sa ujednotili, že tento zákon, ktorý je predkladaný, je šitý horúcou ihlou. Takže keď voláte po tom ujednotení, tak si myslím, že by bolo fajn, keby ste rešpektovali ujednotený hlas a tento návrh zákona stiahli. Takisto si myslím, že to, čo hovoril pán kolega Kužma o menení pravidiel počas hry, samozrejme, má svoje racionálne jadro. Myslím si, že toto je typický príklad, keď kľudne porušíme všetky pravidlá, kľudne zmeníme pravidlá počas hry, len aby sme pomohli niekomu, kto sa dostal do tvŕdze ohľadne svojich predvolebných sľubov. Myslím si, že to nie je správne. Myslím si, že kolegovia predložili dosť odborných argumentov na to, čo všetko ostatné by bolo treba zmeniť. Myslím si, že by sme mali pristupovať k tomu tak, že by sme sa mali pobaviť aj s dotknutými stranami, myslím tým ostatných starostov, nielen toho jedného, ktorý takto veľmi trpí, ostatných starostov a primátorov v rámci mesta, a potom predložiť návrh zákona, ktorý by bol ozaj na prospech občanom, nielen jednému alebo dvom, konkrétne starostom, nielen dvom miestam prednostov, o ktoré v tomto prípade ide. A naozaj si myslím, že by sme mali občanom vydať signál, že pracujeme v prospech nich, a nie v prospech svojich menej schopných kandidátov. Ďakujem pekne. (Potlesk.)